# **Информационен бюлетин на Съвета по международни счетоводни стандарти (IASB) – март 2018 г.**

**ASB Update March 2018**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно :МСФО стандарти (МСФО® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (МСФО ® Foundation) и Комитета по разясненията на МСФО (IFRS Interpretation Committee).

На 21 март 2018 г., сряда, и 22 март 2018 г., четвъртък, Съветът проведе публични заседания в офисите на Фондация МСФО в Лондон, Великобритания.

Темите, по реда на обсъждането им, включваха:

* [Инициатива за оповестяване – принципи на оповестяването](http://www.ifrs.org/news-and-events/updates/iasb-updates/march-2018/#1)
* [Динамично управление на риска](http://www.ifrs.org/news-and-events/updates/iasb-updates/march-2018/#2)
* [Дейности с регулирани цени](http://www.ifrs.org/news-and-events/updates/iasb-updates/march-2018/#3)
* [Предложение за изменение на МСС 8 *Счетоводна политика и счетоводни приблизителни оценки*](http://www.ifrs.org/news-and-events/updates/iasb-updates/march-2018/#4)
* [Подобрения на МСФО 8 *Оперативни сегменти*](http://www.ifrs.org/news-and-events/updates/iasb-updates/march-2018/#5)
* [Преглед след въвеждане на МСФО 13 *Оценяване по справедлива стойност*](http://www.ifrs.org/news-and-events/updates/iasb-updates/march-2018/#6)
* [Коментар на ръководството](http://www.ifrs.org/news-and-events/updates/iasb-updates/march-2018/#7)

**Допълнителна информация**

Предстоящи заседания на Съвета:

* 23–27 април 2018 г.
* 21–25 май 2018 г.
* 18–22 юни 2018 г.

**Инициатива за оповестяване—принципи на оповестяването (Документ по програмата 11)**

На 21 март 2018 г. Съветът проведе заседание, за да вземе решение относно следващите стъпки в рамките на проекта, посветен на инициативата за оповестяване—принципи на оповестяването.

***Придаване на приоритет на темите от документа за обсъждане* (Документ по програмата 11A)**

Съветът реши в порядък на работна хипотеза да разгледа обратната информация, получена по следните теми от Документа за обсъждане в рамките на проекта, посветен на [Основни](http://www.ifrs.org/projects/work-plan/primary-financial-statements/) финансови отчети а *не в рамките на* проекта относно Инициативата за оповестяване – принципи на оповестяването:

1. Ролята на основните финансови отчети и на пояснителните приложения;
2. Представяне на печалбата преди лихви и данъци (EBIT) и на печалбата преди лихви, данъци и амортизация (EBITDA);
3. Представяне на необичайни или рядко срещащи се позиции; и
4. Достоверно представяне на оценките за резултатите от дейността.

Всичките четиринадесет членове на Съвета изразиха съгласие с това решение.

Съветът реши в порядък на работна хипотеза да не продължава работата по следните теми от Документа за обсъждане в рамките на проекта, посветен на инициативата за оповестяване—принципи на оповестяването:

1. Насоки относно използването на форматиране във финансовите отчети;
2. Насоки относно мястото на оповестяванията на счетоводната политика; и
3. Мястото на целите и изискванията за оповестяване в МСФО стандартите.

В допълнение, Съветът реши в порядък на работна хипотеза да не пояснява използването на „представя” и „оповестява” в МСФО стандартите като отделна дейност, а вместо това да разгледа обратната информация във връзка с използването на тези термини, когато разглежда въпроса как Съветът изготвя проектите на МСФО стандартите (виж Документ по програмата 11Б по-долу).

Всичките четиринадесет членове на Съвета изразиха съгласие с това решение.

Съветът реши, че екипът следва да извърши допълнителен анализ относно това дали и как да продължи по-нататък работата по следните теми от Документа за обсъждане за дискутиране на следващо заседание на Съвета:

1. Мястото на информацията (т.е. МСФО информация извън финансовия отчет и не-МСФО информация във финансовия отчет); и
2. Кои счетоводни политики да бъдат оповестявани.

Всичките четиринадесет членове на Съвета изразиха съгласие с това решение.

Съветът реши, че екипът следва да изготви обобщение на взаимовръзката между проектите на Съвета за по-добра комуникация, което да бъде обсъдено на следващо заседание на Съвета.

Всичките четиринадесет членове на Съвета изразиха съгласие с това решение.

Съветът реши, че екипът следва да извърши допълнителен анализ относно това дали и как да разгледа ефекта от технологиите и дигиталното отчитане в рамките на обхвата на проекта „Принципи на оповестяването”, който анализ да бъде обсъден на бъдещо заседание на Съвета.

Всичките четиринадесет членове на Съвета изразиха съгласие с това решение.

Съветът реши в порядък на работна хипотеза, че ще разгледа въпроса дали да извърши допълнителна работа във връзка с нивото на същественост, когато Съветът:

1. разполага с повече информация относно практическия ефект от неотдавнашните публикации на Съвета, включително *Изложение за практика 2: Извършване на преценки относно нивото на същественост* и *По-добра комуникация при финансовото отчитане: да направим оповестяванията по-съдържателни*; и
2. е отбелязал напредък във връзка с отделния проект, посветен на [Инициатива за оповестяване – дефиниция на същественост (изменения в МСС 1 и МСС 8)](http://www.ifrs.org/projects/work-plan/definition-of-material/).

Всичките четиринадесет членове на Съвета изразиха съгласие с това решение.

***Проблемът във връзка с оповестяванията* (Документ по програмата 11Б)**

Съветът реши да извърши [целеви преглед на ниво стандарти на изискванията за оповестяване](http://www.ifrs.org/projects/work-plan/standards-level-review-of-disclosures/). По-конкретно, Съветът реши в порядък на работна хипотеза:

1. да разработи насоки, които да бъдат използвани от самия Съвет, при разработването и изготвянето на проекта на изискванията за оповестяване. Съветът реши в порядък на работна хипотеза да разработи тези насоки като комплект от решения на Съвета и да получи формална обратна информация от заинтересованите лица, когато насоките се използват впоследствие като част от процеса по изготвяне и въвеждане на стандартите;
2. да идентифицира един или два МСФО стандарта, върху които да тества насоките, изготвени за Съвета;
3. да тества насоките за Съвета, като ги приложи по отношение на стандарта или стандартите, идентифицирани в подточка (б). Целта на прилагане на насоките върху стандарта или стандартите е да се подобрят съдържащите се в тях изисквания за оповестяване, с оглед да се помогне на заинтересованите лица да повишат полезността на оповестяванията, предоставяни на основните потребители на финансовите отчети. Целта няма да бъде да се промени обемът на изискванията за оповестяване, макар да е възможно това да е определено последствие; и
4. да изготви Проект за обсъждане на измененията в изискванията за оповестяванията, съдържащи се в стандарта или стандартите, идентифицирани в подточка (б). Съветът реши в порядък на работна хипотеза, че Основанието за заключения на Проекта за обсъждане ще включва описание на възприетия от Съвета подход за разработване на изменения в изискванията за оповестяване, за да се даде възможност на заинтересованите лица да направят коментари относно насоките за Съвета.

Всичките четиринадесет членове на Съвета изразиха съгласие с това решение.

***Следващи етапи***

На бъдещо свое заседание Съветът ще обсъди:

1. взаимовръзката между проектите за по-добра комуникация;
2. дали и как допълнително да разгледа съображенията в Документа за обсъждане относно мястото на информацията и кои счетоводни политики да бъдат оповестявани;
3. дали и как да разгледа ефекта от технологиите и дигиталното отчитане в рамките на обхвата на този проект;
4. съдържанието на насоките, които Съветът да използва при разработване и изготвяне на проекта на изискванията за оповестяване; и
5. кой стандарт или кои стандарти следва да бъдат обект на целевия преглед на ниво стандарти.

**Динамично управление на риска (Документ по програмата 4)**

На 22 март 2018 г. Съветът по международни счетоводни стандарти („Съветът”) проведе заседание, за да обсъди целевия профил – една от основните области на счетоводния модел на динамично управление на риска.

Съветът бе запознат и с обобщение на проведените до момента обсъждания в Документ по програмата 4A, който бе предоставен единствено с информационна цел. Не бяха вземани никакви решения.

**Целеви профил (Документ по програмата 4Б)**

Съветът обсъди ролята на целевия профил в модела на динамично управление на риска. В частност, Съветът обсъди какво е целеви профил, как се определя той, съответствието на профила на активите с целевия профил и времевия хоризонт на целевия профил. В документа се разглежда накратко и възможността за степенуване на стратегиите наред с други въпроси, които биха били уместни за обсъждане на следващи заседания на Съвета във връзка с целевия профил.

Съветът реши в порядък на работна хипотеза, че екипът следва да продължи да разработва модела на базата на следното:

1. Целевият профил представлява целта на ръководството по отношение на даден профил на активите;
2. Стратегията на предприятието за управление на риска следва да дефинира целевия профил, вземайки под внимание:
	1. договорните условия на финансовите задължения; и
	2. подхода на предприятието по отношение на базовите депозити, когато има такива.
3. Номиналните стойности на профила на активите и целевия профил трябва да съвпадат, което обаче не важи за сроковете до падеж; и
4. Временният хоризонт на целевия профил е срокът от време, в течение на който предприятието управлява лихвения риск.

Всичките членове на Съвета изразиха съгласие с това решение.

***Следващи етапи***

През април екипът планира да обсъди критериите за допустимост по отношение на позициите в рамките на целевия профил и динамичния характер на модела.

**Дейности с регулирани цени (Документ по програмата 9)**

На 22 март 2018 г. Съветът проведе заседание, за да обсъди възможния счетоводен модел, който се разработва по отношение на дейности, обект на регулация за определяне на цените/тарифите. В частност, Съветът обсъди:

1. Кои характеристики на регулацията за определяне на цените/тарифите са както необходими, така и достатъчни, за възникването на регулаторни активи и регулаторни пасиви и следователно трябва да дефинират обхвата на модела за признаване и оценяване (Документ по програмата 9Б); и
2. Критериите за признаване на регулаторни активи и регулаторни пасиви във финансовия отчет (Документ по програмата 9В).

Съветът бе запознат и с основна информация относно счетоводния модел с обобщение на взетите до момента в порядък на работна хипотеза решения (Документ по програмата 9A, който бе предоставен единствено с цел информация).

Съветът реши в порядък на работна хипотеза, че:

1. Счетоводният модел следва да се прилага по отношение на регулация за определяне на цените/тарифите, установена посредством формална регулаторна рамка, която:
	* е обвързваща, както за предприятието, така и за регулаторния орган; и
	* установява база за определяне на цената/тарифата за конкретни стоки и услуги, която включва механизъм за коригиране на цените/тарифите. Този механизъм създава и впоследствие сторнира права и задължения, предизвикани от това, че регулираната цена/тарифа в един период, включва суми, отнасящи се до конкретно посочени дейности, които предприятието извършва в друг период.

Тринадесет членове на Съвета изразиха съгласие с това решение, а един - несъгласие.

(б) Счетоводният модел:

* + следва да изисква признаването на регулаторни активи или регулаторни пасиви, ако е по-вероятно те да съществуват, отколкото да не съществуват – моделът определя симетричен праг на признаване в случаите, когато съществуването не е сигурно; и
	+ не следва да определя прагове, които не биха позволили признаването на регулаторен актив или регулаторен пасив, за който има (i) малка вероятност за входящи или изходящи потоци от икономически ползи или (ii) висока несигурност на оценяването.

Тринадесет членове на Съвета изразиха съгласие с това решение, а един - несъгласие.

***Следващи етапи***

Съветът ще обсъди предложения за изискванията в модела по отношение на оценяването, преди да вземе решение дали да публикува Проект за обсъждане или Документ за обсъждане в качеството на следващ консултационен документ по проекта.

На следващо свое заседание Съветът ще обсъди дали, единствено за целите на оповестяването, ще иска да разшири обхвата на съответния МСФО стандарт, така че да изисква оповестявания относно форми на регулиране на цените/тарифите, различни от регулации за определяне на цените/тарифите.

**Предложение за изменение на МСС 8 *Счетоводна политика и счетоводни приблизителни оценки* (Документ по програмата 26)**

На 22 март 2018 г. Съветът проведе заседание, за да обсъди обобщение на коментарите във връзка с Проекта за обсъждане *Счетоводна политика и счетоводни приблизителни оценки* (предложение за изменение на МСС 8).

Предложенията бяха публикувани през септември 2017 година, като срокът за предоставяне на коментари приключи през януари 20918 г.

От Съвета не бе поискано да взема каквито и да е решения.

***Следващи етапи***

Съветът ще обсъди подхода си по отношение на този проект на бъдещо свое заседание.

**Подобрения на МСФО 8 Оперативни сегменти (Документ по програмата 27)**

На 22 март 2018 г. Съветът проведе заседание, за да обсъди насоките на проекта Подобрения на МСФО 8*Оперативни сегменти* (Изменения в МСФО 8 и МСС 34). През март 2017 г. Съветът публикува Проект за обсъждане в отговор на констатациите от прегледа след въвеждане на МСФО 8.

Съветът реши да не продължава работата по следните предложения:

* тези, свързвани с идентифицирането на лицето, вземащо основните оперативни решения. Тринадесет членове на Съвета изразиха съгласие с това решение, а един отсъстваше.
* тези, поясняващи как да се прилага по отношение на агрегирането критерият за сходни икономически характеристики. Десет членове на Съвета изразиха съгласие с това решение, трима – несъгласие, а един отсъстваше.
* тези, свързвани с оповестяването на допълнителна информация по сегменти, която може да бъде предоставена, ако тя помага на предприятието да изпълни основния принцип в параграфи 1 и 20 на МСФО 8. Десет членове на Съвета изразиха съгласие с това решение, трима – несъгласие, а един отсъстваше.

Първоначално Съветът бе подкрепил следните предложения:

* Да изисква оповестяване на позицията и описание на ролята на лицето, вземащо основните оперативни решения. Тринадесетте присъстващи на заседанието членове на Съвета подкрепиха предложението, а един отсъстваше.
* Да оцени дали да стесни обхвата на предложението предприятието да обвързва подлежащите на отчитане съгласно МСФО 8 сегменти с други части на годишния пакет с отчетни документи. Девет членове на Съвета подкрепиха предложението, четирима изразиха несъгласие, а един отсъстваше.
* Да поясни нивото на детайлност, изисквано, за да се обяснят равняващите позиции при равняване на оповестяванията по сегменти с финансовия отчет. Дванадесет членове на Съвета подкрепиха предложението, един изрази несъгласие, а един отсъстваше.
* Да изисква всички междинни периоди на текущата и предходната финансова година да бъдат преизчислени и представени в първия междинен отчет след промяна в състава на подлежащите на отчитане сегменти, освен ако информацията не е на разположение, а разходите за разработването й биха били прекомерни. Тринадесетте присъстващи на заседанието членове на Съвета подкрепиха предложението, а един отсъстваше.

Съветът обаче реши, че ако бъдат разгледани като съвкупност, предложенията не биха довели до достатъчни подобрения в информацията за инвеститорите, за да оправдаят разходите, които заинтересованите страни биха понесли, ако Съветът трябваше да измени МСФО 8. Съответно, Съветът реши да не изменя МСФО 8. Осем членове на Съвета изразиха съгласие с това решение, петима – несъгласие, а един от членовете отсъстваше.

***Следващи етапи***

Екипът планира да публикува обобщение на обратната информация и отговора на Съвета през втората половина на 2018 г.

**Преглед след въвеждане на МСФО 13 *Оценяване по справедлива стойност* (Документ по програмата 7)**

На 22 март 2018 г. Съветът проведе заседание, за да:

1. оцени, на базата на получените като обратна информация становища, дали МСФО 13 *Оценяване по справедлива стойност* функционира както е предвидено; и
2. вземе решение дали, като резултат от Прегледа след въвеждане, Съветът желае да обмисли евентуална последваща работа.

Съветът достигна до заключение, че МСФО 13 функционира както е предвидено.

Съветът реши:

1. да включи констатациите от Прегледа след въвеждане относно полезността на оповестяванията в работата във връзка с проекта „По-добри комуникации при финансовото отчитане”, в частност, проектите, посветени на Принципи на оповестяването и Основни финансови отчети. Единадесет от четиринадесетте членове на Съвета изразиха съгласие, един изрази несъгласие, а двама отсъстваха;
2. да продължи да поддържа контакти с бранша на професионалните оценители, да следи новите развития в практиката и да насърчава разработването и споделянето на знания. Дванадесет от четиринадесетте членове на Съвета изразиха съгласие, а двама отсъстваха; и
3. да не извършва други последващи действия в резултат на констатациите от Прегледа след въвеждане, например, да не извършва работа в областта на придаване на приоритет на счетоводно отчитаната единица или входящата информация на Ниво 1, тъй като разходите за такава работа биха надвишили ползите от нея. Дванадесет от четиринадесетте членове на Съвета изразиха съгласие, а двама отсъстваха.

***Следващи етапи***

Екипът ще изготви Доклад и Изложение на получените като обратна информация становища във връзка с Прегледа след въвеждане.

**Коментар на ръководството (Документ по програмата 15)**

На 22 март 2018 г. Съветът проведе заседание, за да направи преглед на плановете за актуализиране на Изложение за практика по МСФО 1 *Коментар на ръководството*. Съветът отбеляза, че при реализирането на проекта той ще трябва да обмисли как по-общото финансово отчитане би могло да допълни и подкрепи финансовите отчети по МСФО. От Съвета не бе поискано да взема каквито и да е решения.